Sairaanhoitaja voi määrätä lääkkeitä – nopeampaa hoitoa yhdellä käynnillä

Sairaanhoitajia ja terveydenhoitajia, joilla on oikeus määrätä lääkkeitä, työskentelee hyvinvointiasemilla, neuvoloissa ja opiskeluterveydenhuollossa. He voivat hoitaa potilaan alusta loppuun yhdellä käynnillä – tutkia, tehdä hoitopäätöksen, määrätä lääkityksen ja antaa jatkohoito-ohjeet. Tämä nopeuttaa hoitoa ja säästää resursseja.

Etelä-Karjalan hyvinvointialueen (Ekhvan) perusterveydenhuollon palvelupäällikkö Eija-Liisa Vikström kertoo, että hoidon tarpeen arvioinnista ohjataan aiempaa useammin asiakkaita lääkkeenmääräämishoitajille.

– Lääkkeenmääräämisoikeudelliset sairaanhoitajat pystyvät hyödyntämään osaamistaan esimerkiksi potilaan perusteellisemmassa tutkimisessa, hoidon tarpeen arvioinnissa sekä lääkehoidossa ja sen ohjauksessa. Tällä on erityistä merkitystä pitkäaikaissairaiden hoidossa.

– Näitä lyhyesti lämä-hoitajiksi kutsuttuja lääkkeenmääräämisoikeudellisia sairaanhoitajia tai terveydenhoitajia työskentelee meillä Ekhvalla hyvinvointiasemilla, neuvoloissa ja opiskeluterveydenhuollossa.

Lääkkeenmääräämishoitaja on sairaanhoitaja tai terveydenhoitaja, jolla on erikoiskoulutuksen kautta saatu rajattu oikeus määrätä ja uusia reseptejä tietyissä sairauksissa. Tämä erikoisosaaminen mahdollistaa hoidon sujuvan etenemisen ja nopeuttaa potilaan hoitoa. Lääkkeenmääräämishoitajan vastaanotolla hoidetaan sekä äkillisesti sairastuneita että pitkäaikaissairaita potilaita.

Vastaanotoilla lääkkeenmääräämishoitaja voi aloittaa tai jatkaa lääkehoitoa

Hyvinvointiasemilla lääkkeenmääräämishoitaja toimii tärkeänä osana hoitotiimiä erityisesti pitkäaikaissairauksien, kuten esimerkiksi verenpainetaudin, astman, dyslipidemian eli rasva-aineenvaihdunnan häiriön, keuhkoahtaumataudin sekä tyypin 2 diabeteksen hoidossa. Käynnin yhteydessä lääkkeenmääräämishoitaja voi uusia reseptejä, seurata hoidon toteutumista, tukea potilaan omahoitoa ja laatia hoitosuunnitelman yhdessä potilaan kanssa. Keskeistä on pitkäaikaissairauksien hoidon jatkuvuus ja kokonaisvaltainen hoidon seuranta. Akuuteissa tilanteissa lääkkeenmääräämishoitaja voi aloittaa lääkityksen esimerkiksi nielu-, silmä-, virtsatie- ja rintatulehdukseen. Lisäksi lääkkeenmääräämishoitaja voi kirjoittaa rokotereseptejä.

Palvelu on saatavilla lähipalveluna lähes jokaisella hyvinvointiasemalla ja on potilaalle maksutonta. Lääkkeenmääräämishoitajan vastaanotto tarjoaa sujuvaa ja asiantuntevaa hoitoa. Vastaanotolle pääset helposti ja palvelua on saatavilla myös etäpalveluina (vuoden 2026 alusta).

Lämä-hoitajat neuvoloissa ja opiskeluterveydenhuollossa

Perhesuunnittelu- ja ehkäisyneuvolassa lääkkeenmääräämishoitaja toimii seksuaali- ja lisääntymisterveyden erityisasiantuntijana. Lääkkeenmääräämishoitaja suunnittelee, aloittaa sekä jatkaa itsenäisesti hormonaalisen ehkäisyn alle 35-vuotiaille naisille. Lääkkeenmääräämishoitaja ohjaa gynekologisissa ongelmissa ja näiden itsehoidossa käsikauppavalmisteilla sekä lääkärin määräämässä lääkityksessä. Hoitaja osallistuu osaltaan asiakkaan terveyden tukemiseen ja lääkehoidon arviointiin.

Opiskeluterveydessä lääkkeenmääräämishoitaja soveltaa itsenäisesti kliinisen lääketieteen, tautiopin, farmakologian ja reseptiopin tietoja hoitosuunnitelman mukaisesti ja rajatun lääkevalikoimaan kuuluvien lääkkeiden osalta.

Opiskeluterveydessä työskentelevän lääkkeenmääräämishoitaja toimii seksuaali- ja lisääntymisterveyden asiantuntijana ja voi aloittaa tai jatkaa raskaudenehkäisyyn liittyvän lääkehoidon. Lisäksi lääkkeenmääräämishoitaja voi määrätä tai jatkaa rajoitetusti lääkehoitoa pitkäaikaissairauksiin (esimerkiksi astmaan, dyslipidemiaan eli rasva-aineenvaihdunnan häiriöön tai verenpainetautiin), tartuntatautien ennaltaehkäisyyn rokotteita tai pitkäaikaisen ihosairauden, allergisen nuhan ja itsehoitoon tarvittavia lääkkeitä.

Lisätietoja:

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi

Lue lääkkeen[shy]määräämis[shy]hoitaja Millan uratarina:

Lääkkeenmääräämishoitajan työssä parasta ovat asiakkaat